Oficialusis leidinys C 001 , 03/01/1979 p. 0002 - 0003

specialusis leidimas ispanų kalba: skyrius 08 tomas 2 p. 0063

specialusis leidimas portugalų kalba skyrius 08 tomas 2 p. 0063



1978 m. gruodžio 18 d. Komisijos pranešimas dėl tam tikrų subrangos sutarčių, susijusių su EEB sutarties 85 straipsnio 1 dalimi, įvertinimo 1. Šiame pranešime Europos Bendrijų Komisija išreiškia savo požiūrį į subrangos sutartis, susijusias su Europos ekonominės bendrijos steigimo sutarties 85 straipsnio 1 dalimi. Šiuo metu šio tipo sutartys – tam tikra darbo pasiskirstymo forma, būdinga visokio dydžio įmonėms, teikianti ypač daug galimybių mažoms ir vidutinėms įmonėms. Komisija mano, kad susitarimai, pagal kuriuos viena įmonė, vadinama "rangovu", paveda kitai įmonei, vadinamai "subrangovu", neatsižvelgiant į tai, ar dėl to, kad yra ar nėra gavusi anksčiau užsakymą iš trečiosios šalies, gaminti gaminius, teikti paslaugas ar pagal rangovo nurodymus atlikti darbą jo vardu, patys savaime nepatenka į 85 straipsnio 1 dalyje numatyto draudimo taikymo sritį. Vykdant subrangos sutartis pagal rangovo nurodymus, subrangovui gali reikėti naudoti tam tikrą technologiją ar įrangą, kurią turi parūpinti rangovas. Siekdamas apsaugoti tokios technologijos ar įrangos ekonominę vertę, rangovas gali nustatyti, kad subrangovas ją naudotų tik tam, kas būtina susitarimui įvykdyti. Kyla klausimas, ar tokie apribojimai patenka į 85 straipsnio 1 dalies taikymo sritį. Šiame pranešime tokie apribojimai yra įvertinami, atsižvelgiant į jų tikslą, kuris juos skiria nuo paprastų patentų ir gamybinės, prekybinės ir mokslinės patirties (know-how) licencinių sutarčių. 2. Komisijos nuomone, 85 straipsnio 1 dalis netaikoma atvejams, kai: - rangovo parūpinta technologija ar įranga negali būti naudojama kitiems tikslams, išskyrus subrangos sutarties tikslus, - rangovo parūpinta technologija ar įranga negalima leisti naudotis trečiosioms šalims, - pagamintos prekės, paslaugos ar darbas, atliktas naudojant tokią technologiją ar įrangą, gali būti tiekiamos tik rangovui, o darbas gali būti atliekamas tik jo vardu, jei toji technologija ar įranga yra būtina, kad subrangovas įprastomis sąlygomis galėtų gaminti prekes, teikti paslaugas ar įvykdyti darbą pagal rangovo nurodymus. Taip tiekiamų prekių, paslaugų ar atliekamo darbo atžvilgiu subrangovas rinkoje nėra nepriklausomas tiekėjas. Nurodytos nuostatos yra laikomasi, kai subrangos sutarties įvykdymui būtina, kad subrangovas naudotųsi: - ar disponuotų patentais, naudingaisiais modeliais, autorinių teisių saugomais projektais, registruotais projektais ir kitomis rangovo pramoninės nuosavybės teisėmis, arba - ar disponuotų rangovo slaptomis žiniomis ar gamybos procesais (gamybinė, prekybinė ir mokslinė patirtis (know-how)), arba - suteiktą informaciją lydinčiais tyrimais, planais ar dokumentais, kurie yra subrangovo ar jo užsakymu parengti, arba - štampais, šablonais ar įrankiais ir pridėtine įranga, kurie aiškiai priklauso rangovui, kurie, nors jiems ir netaikomos pramoninės nuosavybės teisės ir kuriuose nėra jokio slaptumo elemento, leidžia gaminti prekes, kurios savo forma, funkcija ar sudėtimi skiriasi nuo kitų pagamintų ar į rinką tiekiamų prekių. Tačiau minėti apribojimai yra nepateisinami, kai subrangovas pats disponuoja technologija ar įranga, reikalinga prekėms pagaminti, paslaugoms teikti ar atlikti darbą arba kai tokia technologija ar įranga jam būtų prieinama įprastomis sąlygomis. Apskritai, taip būna, kai rangovas parūpina tik bendrą informaciją apie atliktiną darbą. Tokiomis aplinkybėmis apribojimai atimtų iš subrangovo galimybę plėtoti savo verslą toje srityje, kuriai taikoma sutartis. 3. Komisijos nuomone, subrangos sutartyse rangovas savo teikiamai technologijai gali numatyti šiuos apribojimus, neprieštaraudamas 85 straipsnio 1 daliai: - abiejų šalių įsipareigojimą neatskleisti gamybos procesų ar kitokios slapto pobūdžio gamybinės, prekybinės ir mokslinės patirties (know-how) ar iš kitos šalies susitarimo derybų ir vykdymo metu gautos slaptos informacijos tol, kol gamybinė, prekybinė ir mokslinė patirtis (know-how) ar atitinkama informacija netaps viešai žinoma, - subrangovo įsipareigojimą nenaudoti, net pasibaigus susitarimo terminui, gamybos procesų ar kitokios susitarimo galiojimo metu gautos slapto pobūdžio gamybinės, prekybinės ir mokslinės patirties (know-how) tol, kol ji netaps viešai žinoma, - subrangovo įsipareigojimą rangovui perduoti, laikantis neišimtinumo principo, techninius patobulinimus, kuriuos jis atliko susitarimo vykdymo metu, arba tais atvejais, kai subrangovas padaro patentuoti galimus išradimus, suteikti rangovui neišimtines tokių išradimų licencijas patobulinimams ar naujiems pradinio išradimo pritaikymams patento galiojimo metu. Šis subrangovo įsipareigojimas gali būti duodamas išimtinai rangovo naudai, jei susitarimo galiojimo metu subrangovo padarytų patobulinimų ir išradimų negalima naudoti atskirai nuo rangovo slaptos gamybinės, prekybinės ir mokslinės patirties (know-how) ar patento, nes tai nėra žymus konkurencijos apribojimas. Tačiau bet koks subrangovo įsipareigojimas dėl teisės disponuoti savo tyrimų ir plėtros darbų rezultatais gali apriboti konkurenciją, kai tokiais rezultatais galima naudotis atskirai ir nepriklausomai. Tokiomis aplinkybėmis subrangovinių santykių nepakanka, kad jie galėtų pakeisti įprastas konkurencijos taisykles dėl naudojimosi pramoninės nuosavybės teisėmis ar gamybine, prekybine ir moksline patirtimi (know-how)patirtimi. 4. Pagal subrangos sutartį suteikdamas subrangovui teisę naudoti nurodytą prekių ženklą, prekių pavadinimą ar stilių, rangovas tuo pat metu gali jam uždrausti juos naudoti prekėms, paslaugoms ar darbui, kurie nėra teikiami rangovui. 5. Nors apskritai šis pranešimas turėtų reikšti, kad įmonėms reikia gauti nutartį Komisijos atskiru sprendimu, jis nedaro įtakos atitinkamų įmonių teisei prašyti nedraudžiamumo patvirtinimo, apibrėžto Reglamento Nr. 17 2 straipsnyje, arba pranešti Komisijai apie susitarimą pagal to Reglamento [1] 4 straipsnio 1 dalį. Tokiu būdu 1968 m. pranešimas dėl įmonių bendradarbiavimo [2], kuriame išvardyta keletas susitarimų, kurių pagal jų pobūdį negalima laikyti antikonkurenciniais yra papildomas subrangos srityje. Komisija įmonėms taip pat primena, kad, skatindama mažų ir vidutinių įmonių bendradarbiavimą, ji paskelbė pranešimą dėl mažesnės svarbos susitarimų, kurie nepatenka į Europos ekonominės bendrijos steigimo sutarties 85 straipsnio 1 dalies reguliavimo sritį [3]. Šis pranešimas neturi įtakos galimam Europos Bendrijų Teisingumo Teismo požiūriui į subrangos sutartis. [1] Pirmasis reglamentas, įgyvendinantis Sutarties 85 ir 86 straipsnius (OL Nr. 13, 1962 2 21, p. 204/62). [2] Pranešimas dėl susitarimų, sprendimų ir suderintos praktikos, susijusių su įmonių bendradarbiavimu (OL C 75, 1968 7 29, p. 3). [3] OL C 313, 1977 12 29, p. 3. --------------------------------------------------